ŉ Klein tjor vir ŉ groot gesin…(Foto: Verskaf) In ŉ stadium was MPV’s (veelvoudigefunksievoertuie) bitter gewild. Dit was lekker, want van hulle het sewe sitplekke gehad en was heel bekostigbaar. Toe kom die SNV (sportnutsvoertuig) as neiging. Já, sekere SNV’s bied sewe sitplekke, maar die meeste is peperduur. Mitsubishi het só ŉ SNV, die Pajero Sport. Daar is egter min motors wat voorsiening maak vir diegene met groot gesinne, maar ŉ klein bankbalans. Daarom het Mitsubishi sy Xpander in Suid-Afrika bekendgestel. Dit is ŉ 7-sitplek-busnuts, so halfpad tussen ŉ MPV en ŉ SNV, wat aansienlik goedkoper as die bestaande produkte op die mark is. Die ontwerp is heel aggressief vir dié segment, maar ek hou daarvan. Die binneruim is gemaklik en doelgerig. Daar is drie rye sitplekke: twee heel voor, drie in die tweede ry, en twee heel agter in die derde ry. Die beenruimte vir die middelste ry is lekker groot, só ook die kop- en skouerruimte. Die derde ry is nie enorm nie, maar dit is altyd die geval – selfs in die grootste SNV’s. Om dinge gemaklik te hou is daar lugreëling – selfs vir die agterste passasiers waaroor hulle self beheer het. Daar is Apple CarPlay en Android Auto. Niks oortollig, nét wat nodig is. Wat veiligheid betref, is daar twee lugsakke asook sluitweerremme met elektroniese remkragverspreiding. Die Xpander word aangedryf deur ŉ atmosferiese 1.5-viersilinderpetrolenjin. Hy bied 77 kW en 141 Nm. Die 1.5 kan 6.9 l/100 km handhaaf, sê Mitsubishi. Op papier lyk die pakket nie asemrowend nie, maar as jy ŉ draai ry, besef jy die waarde van die voertuig. Die 4-spoed- outomatiese ratkas werk piekfyn saam met die enjin, en die 16″-wiele met ŉ 55-profiel en soepel vering bied ŉ aangename rit. (Foto: Verskaf) Soos ek rondtoer, die kinders by die skool op- en aflaai en in die kleinste gaatjies pas, maak die Xpander beslis sin. Binne voel hy lieflik ruim, maar die Xpander is baie kleiner as ŉ Pajero Sport – met plek vir dieselfde aantal mense, teen die helfte van die prys. Dit is hoekom die Xpander tans Mitsubishi se naasgewildste verkoper in die plaaslike mark is. Dus is dit baie maklik om die Xpander op te som. As jy ŉ gesinsbuks soek om die kinders rond te karwei, sonder om die bank te breek, is die Xpander beslis ŉ opsie. Die reeks lyk só: Die reeks word gedek deur ŉ 3-jaar/100 000 km-waarborg en 1-jaar/15 000 km-diensplan. (Foto: Verskaf) Die kompetisie lyk só: 4 jaar/60 000 km-diensplan 4-dienste- diensplan 4 jaar/60 000 km-diensplan Van al die mededingers is Honda die duurste. Die Ertiga en Rumion is presies dieselfde voertuig uit Suzuki se fabriek in Indië. Ek kan nie kies tussen ŉ Xpander, Ertiga of Rumion nie – al drie is heeltemal voldoende. Gaan toetsbestuur almal, een gaan vir jou uitstaan.